b'\n_START_ARTICLE_\nGospodar prstanov: Stolpa\n_START_SECTION_\nVsebina\n_START_PARAGRAPH_\nHobita Frodo in Samo se na poti proti Mordorju sku\xc5\xa1ata prebiti skozi gorovje Emyn Muil, kjer pa se izgubita. \xc4\x8cez \xc4\x8das ju tam dohiti in napade Gollum, majhno bitje, ki je dolga leta posedovalo Prstan. Hobita ga ujameta, ta pa jima obljubi, da ju bo odpeljal v Mordor, \xc4\x8demur Samo sicer nasprotuje._NEWLINE_Odpelje ju iz Emyn Muila v Mrtve mo\xc4\x8dvare. Frodo mu s\xc4\x8dasoma vedno bolj zaupa, saj razume, kako mo\xc4\x8dna in te\xc5\xbeavna je Prstanova volja, ki je Golluma tako dolgo obvladovala. Le-ta pa se sam pri sebi ne more odlo\xc4\x8diti, ali naj hobita sku\xc5\xa1a ubiti, ali naj jima pomaga. Enkrat pa ga Frodo pokli\xc4\x8de po njegovem starem imenu - Smeagol, kakor se je imenoval, preden je ubil svojega bratranca Deagola zaradi Prstana. Takrat za\xc4\x8dne Frodu zaupati in ju varno popelje preko mo\xc4\x8dvirja._NEWLINE_Na poti opazijo \xc4\x8deto Haradcev, ki so na poti v Mordor, kjer se bodo pridru\xc5\xbeili Sauronu. \xc4\x8ceto napade Faramir s svojimi lokostrelci, v zmedi Gollum pobegne, Froda in Sama pa zajamejo. Odpeljejo ju v njihovo skrivali\xc5\xa1\xc4\x8de, kjer Gollum lovi ribe v prepovedanem tolmunu, kar se kaznuje s smrtjo. Frodo Faramirja prepri\xc4\x8da, naj Golluma ne ubije, temve\xc4\x8d ga ujame, kar pa uspe le tako, da Frodo Golluma ukane. To poru\xc5\xa1i vso zaupanje, ki ga je slednji pridobil do hobita. Faramir \xc5\xbeeli Frodu vzeti Prstan, vendar mu Samo pove, kaj se je zgodilo Boromirju. Odpeljejo ju v Osgiliath, kjer jih napade Nazgul in Frodo se mu pod vplivom Prstana skoraj vda, kar mu Samo komaj prepre\xc4\x8di. Ko Faramir vidi, kako Prstan vpliva nanj, se odlo\xc4\x8di, da ju bo izpustil, ter s tem tvegal srd svojega o\xc4\x8deta, gondorskega kraljevega namestnika, Denethorja._NEWLINE_Medtem Aragorn, Gimli in Legolas zasledujejo skupino Sarumanovih orkov, ki so zajeli Pippina in Merjadoka. Saruman namre\xc4\x8d misli, da ima eden od njiju pri sebi Prstan Mogote. A orke napade skupine jezdecev iz Rohana, po katerem se prebijajo na poti v Orthanc. Merjadok in Pipin v zmedi bitke pobegneta v gozd Fangorn, kjer ju ujame ent Bradodrev in ju odpelje do Gandalfa, ki se je po bitki z Balrogom vrnil kot Gandalf Beli. Ent postane njun varuh, Gandalf pa poi\xc5\xa1\xc4\x8de Aragorna, Legolasa in Gimlija._NEWLINE_Skupaj odpotujejo v Edoras, kjer prebiva Rohanski kralj Theoden. Tega je Saruman s pomo\xc4\x8djo svojega sluge Grime za\xc4\x8daral, Gandalf pa urok razbije in Theoden svoje ljudi odpelje v utrdbo Helmov brezen, saj pri\xc4\x8dakuje napad Sarumanovih orkov. Na poti jih napadejo jezdeci vargov in Aragorn pade \xc4\x8dez pe\xc4\x8dino. Izmu\xc4\x8denega ga najde njegov konj, Brego, ki ga odpelje v Helmov brezen. Tam se je branilcem pridru\xc5\xbeila skupina vilinskih bojevnikov, ki jih vodi Haldir._NEWLINE_Trdnjava na za\xc4\x8detku bitke izgleda nepremagljiva, a orki uporabijo razstrelivo, ki ga je izumil Saruman, da uni\xc4\x8dijo zunanji zid in vdrejo v trdnjavo. Vsi vilini so ubiti, branilci pa se zatekajo vedno globlje v trdnjavo. Pred zoro \xc5\xbee vse izgleda izgubljeno, takrat pa Aragorn prepri\xc4\x8da Theodena, da skupaj odjezdijo ven. Vtem prijezdi Gandalf, ki je pripeljal celotno rohansko vojsko jezdecev, ki orke pre\xc5\xbeene._NEWLINE_Medtem Merjadok in Pipin sku\xc5\xa1ata prepri\xc4\x8dati ente, naj napadejo Orthanc. Enti pa so bitja, ki se ne zmenijo dosti za druge rase, zato hobita prepri\xc4\x8data Drevobrada, naj ju odnese na jug in tam izpusti. Pot jih popelje mimo Orthanca, kjer Drevobrad vidi ob\xc5\xa1irne gozdove, ki jih je dal Saruman posekati. S tem so pridobili dovolj lesa, da so oboro\xc5\xbeili ogromno vojsko orkov, ki napadajo Rohan. To uni\xc4\x8denje Drevobrada spodbudi, da skli\xc4\x8de vse ente in skupaj napadejo preostanek orkov, ki varujejo Orthanc. Enti poru\xc5\xa1ijo jez, ki zalije jame, v katerih so izdelovali orkovsko oro\xc5\xbeje. Veliko entov se nato odpravi proti Helmovemu breznu, kjer pobijejo vse orke, ki pobegnejo pred rohansko vojsko.\n_START_SECTION_\nRazlike med filmom in izvirnikom\n_START_PARAGRAPH_\nStolpa v za\xc4\x8detku ni bil mi\xc5\xa1ljen kot posamezen film. Deli zgodbe naj bi bili vklju\xc4\x8deni v Bratov\xc5\xa1\xc4\x8dino prstana prvega izmed dveh filmov iz serije Gospodar prstanov, kakor so to na\xc4\x8drtovali v Miramaxu. Ko pa je v studiu New Line Cinema serija postala trilogija, so Jackson, Fran Walsh in Phillipa Boyens temeljito preuredili scenarije._NEWLINE_Najbolj opazna razlika je v strukturi zgodbe. Tolkienova knjiga Stolpa je razdeljena na dva dela: eden opisuje pot Froda in Sama v Mordor, drugi pa se osredoto\xc4\x8da na vojno v Rohanu. Dela sta povsem lo\xc4\x8dena, najprej je v celoti napisan eden, potem pa drugi, v filmu pa sta oba dela prepletena.'